
 19.5.2015
 BG
 Официален вестник на Европейския съюз
 L 122/4
 РЕГЛАМЕНТ ЗА ИЗПЪЛНЕНИЕ (ЕС) 2015/776 НА КОМИСИЯТА
 от 18 май 2015 година
 за разширяване на обхвата на окончателното антидъмпингово мито, наложено с Регламент (ЕС) No 502/2013 на Съвета върху вноса на велосипеди с произход от Китайската народна република, към вноса на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 13 от него,
 като има предвид, че:
 1. ПРОЦЕДУРА
 1.1. Съществуващи мерки
 (1)
 С Регламент (ЕИО) No 2474/93 (2) Съветът наложи окончателно антидъмпингово мито в размер на 30,6 % върху вноса на велосипеди с произход от Китайската народна република („Китай“) („първоначалните мерки“).
 (2)
 След преразглеждане с оглед изтичане на срока на действие на мерките, проведено съгласно член 11, параграф 2 от основния регламент, Съветът — с Регламент (ЕО) No 1524/2000 (3) — взе решение тези мерки да бъдат запазени.
 (3)
 След междинно преразглеждане, проведено в съответствие с член 11, параграф 3 от основния регламент, Съветът — с Регламент (ЕО) No 1095/2005 (4) — взе решение за увеличаване на действащото антидъмпингово мито на 48,5 %.
 (4)
 През май 2013 г., след междинно преразглеждане, проведено в съответствие с член 11, параграф 3 от основния регламент, Съветът — с Регламент (ЕС) No 502/2013 (5) — взе решение за запазване на действащото антидъмпингово мито в размер на 48,5 %, с изключение на митото, прилагано към три дружества, за които са определени индивидуални ставки на митото (19,2 % за Zhejiang Baoguilai Vehicle Co. Ltd, 0 % за Oyama Bicycles (Taicang) Co. Ltd и 0 % за Ideal (Dongguan) Bike Co., Ltd) („съществуващите мерки“).
 (5)
 През май 2013 г., след разследване във връзка със заобикалянето на мерките в съответствие с член 13 от основния регламент, Съветът — с Регламент (ЕС) No 501/2013 (6) — взе решение за разширяване на обхвата на съществуващите мерки върху вноса на велосипеди с произход от Китай към вноса на велосипеди, изпращани от Индонезия, Малайзия, Шри Ланка и Тунис („предишното разследване във връзка със заобикалянето на мерките“).
 1.2. Искане
 (6)
 На 23 юли 2014 г. Комисията получи искане в съответствие с член 13, параграф 3 и член 14, параграф 5 от основния регламент за разследване на възможното заобикаляне на антидъмпинговите мерки, наложени върху вноса на велосипеди с произход от Китай, и за въвеждане на регистрационен режим за вноса на велосипеди, изпращани от Камбоджа, Пакистан и Филипините („държавите — обект на разследването“), независимо дали са декларирани с произход от Камбоджа, Пакистан и Филипините.
 (7)
 Искането беше подадено от Европейската асоциация на производителите на велосипеди (ЕВМА) от името на петнадесет производители на велосипеди от Съюза.
 1.3. Започване на разследване
 (8)
 След като уведоми държавите членки и като установи, че са налице достатъчно prima facie доказателства за започване на разследване в